Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τροποποίηση της απόφασης 95/513/ΕΚ περί της ισοδυναμίας των γεωμήλων σποράς που παράγονται σε τρίτες χώρες και της απόφασης 95/514/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι οδηγίες 66/400/ΕΟΚ, 66/401/ΕΟΚ, 66/402/ΕΟΚ, 66/403/ΕΟΚ και 69/208/ΕΟΚ σχετικά με την εμπορία σπόρων προς σπορά τεύτλων, κτηνοτροφικών φυτών, δημητριακών, γεωμήλων και ελαιούχων και κλωστικών φυτών, αντιστοίχως, ορίζουν ότι το Συμβούλιο αποφασίζει κατά πόσο οι παραγόμενοι σε τρίτες χώρες σπόροι προς σπορά ή σπόροι γεωμήλων προς φύτευση είναι ισοδύναμοι προς τους αντίστοιχους κοινοτικούς.

Με τις αποφάσεις 95/513/ΕΚ και 95/514/ΕΚ, το Συμβούλιο απεφάνθη, αντιστοίχως, ότι για περιορισμένη περίοδο οι παραγόμενοι σε τρίτες χώρες σπόροι προς σπορά και σπόροι γεωμήλων προς φύτευση είναι ισοδύναμοι προς τους αντίστοιχους κοινοτικούς.

Οι ανωτέρω αποφάσεις του Συμβουλίου θεσπίζουν όρους ως προς τη σήμανση της συσκευασίας. Η οδηγία 98/95/ΕΚ του Συμβουλίου ορίζει ότι, με την επιφύλαξη των όρων που αποφασίζονται βάσει των διαδικασιών εξουσιοδότησης οι οποίες απαιτούνται δυνάμει της κοινοτικής νομοθεσίας, στην περίπτωση σπόρων προς σπορά και σπόρων γεωμήλων προς φύτευση μιας ποικιλίας η οποία έχει τροποποιηθεί γενετικώς, τυχόν ετικέτα ή έγγραφο, επίσημο ή διαφορετικής φύσεως, το οποίο εναποτίθεται ή συνοδεύει την παρτίδα σπόρων προς σπορά ή σπόρων γεωμήλων προς φύτευση, πρέπει να αναφέρει ευκρινώς ότι η ποικιλία έχει υποστεί γενετική τροποποίηση. Προκειμένου να κατοχυρωθεί ορθή πληροφόρηση των χρηστών και των καταναλωτών σπόρων προς σπορά, και να αποφεύγονται παραπλανητικές πρακτικές, είναι σκόπιμο να επιβληθούν οι ίδιες απαιτήσεις στους εισαγόμενους βάσει των εν λόγω αποφάσεων σπόρους προς σπορά και σπόρους γεωμήλων προς φύτευση.

Επιπλέον, η ισχύς των αποφάσεων 95/513/ΕΚ και 95/514/ΕΚ εκπνέει αντιστοίχως στις 30 Ιουνίου 2000 και στις 31 Ιανουαρίου 2000. Κατά τα φαινόμενα είναι επιθυμητή η συνέχιση της ισοδυναμίας, βάσει νέας αποφάσεως, έως τις 31 Δεκεμβρίου 2002.

Δεν υπάρχουν δημοσιονομικές επιπτώσεις για τον κοινοτικό προϋπολογισμό.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τροποποίηση της απόφασης 95/513/ΕΚ περί της ισοδυναμίας των γεωμήλων σποράς που παράγονται σε τρίτες χώρες και της απόφασης 95/514/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/400/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά [1], και ιδίως το άρθρο 16 παράγραφος 1 σημείο β),

[1] ΕΕ 125 της 11.7.1966, σ. 2290/66. Οδηγία όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών [2], και ιδίως το άρθρο 16 παράγραφος 1 σημείο β),

[2] ΕΕ 125 της 11.7.1966, σ. 2298/66. Απόφαση όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά [3], και ιδίως το άρθρο 16 παράγραφος 1 σημείο β),

[3] ΕΕ 125 της 11.7.1966, σ. 2309/66. Απόφαση όπως τροποποιήθηκε τελευταία με την οδηγία 1999/54/ΕΚ της Επιτροπής (ΕΕ L 142 της 5.6.1999, σ. 30).

την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση [4], και ιδίως το άρθρο 15 παράγραφος 1,

[4] ΕΕ 125 της 11.7.1966, σ. 2320/66. Απόφαση όπως τροποποιήθηκε τελευταία με την απόφαση 1999/49/ΕΚ της Επιτροπής (ΕΕ L 16 της 21.1.1999, σ. 30).

την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας σπόρων προς σπορά των ελαιούχων και κλωστικών φυτών [5], και ιδίως το άρθρο 15 παράγραφος 1 σημείο β),

[5] ΕΕ L 169 της 10.7.1969, σ. 3. Απόφαση όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την πρόταση της Επιτροπής,

Εκτιμώντας τα εξής:

(1) Στην απόφαση 95/513/ΕΚ του Συμβουλίου [6] καθορίστηκε ότι, για περιορισμένη περίοδο, τα παραγόμενα σε τρίτες χώρες γεώμηλα σποράς είναι ισοδύναμα προς εκείνα που παράγονται στην Κοινότητα και πληρούν τις διατάξεις της οδηγίας 66/403/ΕΟΚ.

[6] ΕΕ L 296 της 9.12.1995, σ. 31.

(2) Στην απόφαση 95/514/ΕΚ του Συμβουλίου [7] καθορίστηκε ότι, για περιορισμένη περίοδο, οι καλλιεργητικοί έλεγχοι που πραγματοποιούνται σε τρίτες χώρες σε σποροπαραγωγικές καλλιέργειες ορισμένων ειδών, πληρούν τις προϋποθέσεις που προβλέπονται στις οδηγίες 66/400/ΕΟΚ, 66/401/ΕΟΚ, 66/402/ΕΟΚ και 69/208/ΕΟΚ. Στην απόφαση 95/514/ΕΚ ορίζεται επίσης ότι οι σπόροι προς σπορά ορισμένων ειδών που παράγονται σε τρίτες χώρες είναι ισοδύναμοι με τους σπόρους που παράγονται στην Κοινότητα.

[7] ΕΕ L 296 της 9.12.1995, σ. 34., όπως τροποποιήθηκε τελευταία με την απόφαση της Επιτροπής &&&

(3) Με τις αποφάσεις 95/513/ΕΚ και 95/514/ΕΚ θεσπίζονται όροι ως προς τη σήμανση της συσκευασίας. Η οδηγία 98/95/ΕΚ του Συμβουλίου ορίζει ότι με την επιφύλαξη των όρων που αποφασίζονται βάσει των διαδικασιών εξουσιοδότησης οι οποίες απαιτούνται δυνάμει της οδηγίας 90/220/ΕΟΚ [8] του Συμβουλίου, των τροποποιήσεών της ή βάσει της σχετικής τομεακής νομοθεσίας, στην περίπτωση σπόρων προς σπορά ή σπόρων γεωμήλων προς φύτευση ποικιλίας που έχει υποστεί γενετική τροποποίηση τυχόν ετικέτα ή έγγραφο, επίσημο ή διαφορετικής φύσεως, το οποίο εναποτίθεται ή συνοδεύει την παρτίδα σπόρων προς σπορά ή σπόρων γεωμήλων προς φύτευση, πρέπει να αναφέρει ευκρινώς ότι η ποικιλία έχει υποστεί γενετική τροποποίηση. Προκειμένου να κατοχυρωθεί ορθή πληροφόρηση των χρηστών και των καταναλωτών σπόρων προς σπορά, και να αποφεύγονται παραπλανητικές πρακτικές, είναι σκόπιμο να επιβληθούν οι ίδιες απαιτήσεις στους εισαγόμενους βάσει των εν λόγω αποφάσεων σπόρους προς σπορά και σπόρους γεωμήλων προς φύτευση.

[8] ΕΕ L 117 της 8.5.1990, σ. 15.

(4) Η ισχύς της απόφασης 95/513/ΕΚ λήγει στις 30 Ιουνίου 2000, παραμένουν όμως οι προϋποθέσεις για την εφαρμογή της. Ως εκ τούτου είναι σκόπιμο να παραταθεί η εφαρμογή της εν λόγω απόφασης έως τις·31 Δεκεμβρίου 2002.

(5) Η ισχύς της απόφασης 95/514/ΕΚ λήγει στις 31 Ιανουαρίου 2000, παραμένουν όμως οι προϋποθέσεις για την εφαρμογή της. Ως εκ τούτου είναι σκόπιμο να παραταθεί η εφαρμογή της εν λόγω απόφασης έως τις·31 Δεκεμβρίου 2002.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο μέρος ΙΙ του παραρτήματος της απόφασης 95/513/ΕΚ, μετά το σημείο 2 παρεμβάλλεται το κατωτέρω σημείο 2α.

"2α. Στην περίπτωση σπόρων γεωμήλων προς φύτευση ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή διαφορετικής φύσεως, το οποίο εναποτίθεται ή συνοδεύει την παρτίδα σπόρων γεωμήλων προς φύτευση, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει οποιαδήποτε άλλη πληροφορία καθορίζεται στις απαιτούμενες βάσει του κοινοτικού δικαίου διαδικασίες εξουσιοδότησης."

Άρθρο 2

Στο άρθρο 2 της απόφασης 95/513/ΕΚ η ημερομηνία "30 Ιουνίου 2000" αντικαθίσταται από "31 Δεκεμβρίου 2002".

Άρθρο 3

Στο μέρος ΙΙ.Β του παραρτήματος της απόφασης 95/514/ΕΚ, μετά το σημείο 4.1 παρεμβάλλεται το κατωτέρω σημείο 4.1.α.

"4.1.α Στην περίπτωση σπόρων προς σπορά ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή διαφορετικής φύσεως, το οποίο εναποτίθεται ή συνοδεύει την παρτίδα σπόρων προς σπορά, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει οποιαδήποτε άλλη πληροφορία καθορίζεται στις απαιτούμενες βάσει του κοινοτικού δικαίου διαδικασίες εξουσιοδότησης."

Άρθρο 4

Στο άρθρο 6 της απόφασης 95/514/ΕΚ η ημερομηνία "31 Ιανουαρίου 2000" αντικαθίσταται από "31 Δεκεμβρίου 2002".

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος